UPDATE: Încă doi parlamentari PSD demisionează din partid și pleacă la formațiunea lui Ponta

Fostul ministru al Turismului în Guvernele Grindeanu și Tudose, Mircea Titus Dobre, în prezent deputat PSD, și deputata Gabriela Podașcă și-au anunțat azi plecarea din partidul condus de Liviu Dragnea și înscrierea în Pro România, partidul condus de Victor Ponta. Cei doi au participat, alături de fostul președinte PSD, la o conferință de presă susținută la Constanța.

„Am chemat (în Pro România – n. red.) oamenii care sunt sătui de promisiunile nerespectate de PSD. Motiv pentru care Mircea Dobre, vechiul meu bun prieten, ni s-a alăturat proiectului”, a declarat astăzi Victor Ponta, în conferința de presă alături de cei doi, potrivit Replica de Constanța.

Odată cu anunțarea plecării din partid, Gabriela Podașcă le-a trimis un mesaj mai multor colegi social-democrați, în care și-a declarat nemulțumirea față de acțiunile conducerii partidului. Podașcă le-a spus colegilor săi că, dacă nu acționează acum, în câteva luni va fi prea târziu, au declarat surse social-democrate pentru G4Media.ro.

Mircea Titus Dobre și Gabriela Podașcă au ridicat la patru numărul parlamentarilor PSD care părăsesc partidul în ultimele două zile. Ieri și-au anunțat demisiile deputații Cătălin Nechifor și Emilia Meiroșu, ambii anunțând că se vor înscrie în partidul lui Victor Ponta și Daniel Constantin, Pro România.

Și PMP a pierdut ieri un deputat, pe Ion Tăbugan, care, de asemenea, a anunțat că se va înscrie în Pro România.

G4Media.ro a scris, în exclusivitate în urmă cu două zile, despre faptul că Victor Ponta negociază intens cu parlamentari PSD, care ar fi pe locuri neeligibile după căderea partidului în sondaje, și intenționează să-și facă grup parlamentar la Camera Deputaților. Dacă va reuși să ajungă la zece, va întruni numărul minim necesar pentru a-i cere lui Liviu Dragnea să-i aprobe formarea grupului, au declarat pentru G4Media.ro surse apropiate de fostul premier. Potrivit surselor citate, Ponta ar mai avea nevoie de trei parlamentari pentru ca partidul Pro România să-și poată forma grup parlamentar după modelul UNPR. Una din mize ar putea fi moțiunea de cenzură anunțată de liberali și de USR, după ce președintele Iohannis a cerut demisia premierului Viorica Dăncilă.

Foto: Victor Ponta, Gabriela Podașcă și Mircea Dobre (Sursa: Replica de Constanța)